પ્રત્યેક સમાજમાં કેટલાક એવા વ્યક્તિઓ હોય છે જે તે સમાજના અગ્રણી તરીકેનુ સ્વયંભુ સ્થાન ધરાવે છે. પરંતુ આવા પ્રતિષ્ઠિત વ્યક્તિઓમાંથી કોઇક જ એવા વિરલા હોય છે જે પોતાના વિસ્તારના સર્વ સમાજના અગ્રગણ્ય વ્યક્તિ તરીકેનો માન-મોભો-પ્રતિષ્ઠા પામે છે. ભરુચ જીલ્લા વિસ્તારના વણકરસમાજમાં આવુજ એક નામ છે શ્રી ધનજીભાઈ એમ. કેશરોલવાલા. ભરુચ જીલ્લા વિસ્તારના એક અગ્રણી સમાજ સેવક અને આગળ પડતા દાતાશ્રી ધનજીભાઈ એમ. કેશરોલવાલા પિતા મથુરભાઇ દયાળભાઇ પરમાર અને માતા મણીબાને ત્યાં તારીખ ૧૩-૦૫-૧૯૬૭ ના રોજ ભરુચ તાલુકાના કેશરોલ ગામે એક ગરીબ કુટુંબમાં જન્મેલ. માત્ર સાત વર્ષની વયે પિતાનુ છત્ર ગુમાવી માતા મણીબા સાથે વિવિધ સ્થળોએ મજુરીકામ કરી, આશ્રમ શાળામાં રહિ SSC સુધીનો અભ્યાસ પુર્ણ કર્યો. ૨૨ વર્ષની ઉમરે સામન્ય બેઠક પરથી કેશરોલ ગામના સરપંચ તરીકે ચુંટાઇ આવ્યા. પિતાની છત્રછાયા ગુમાવેલ અને વિધવા મા સાથે બે બહેનો અને ત્રણ ભાઇઓના કુટુંબને આર્થીક રીતે સ્વનિર્ભર બનાવવા તેમણે અથાક મહેનત કરી. તાલુકા પંચાયતના રોડ રસ્તા બનાવવા, પશુપાલન વગેરે વ્યવસાયોમાં પોતાની મહેનત અને આગવી સમજથી પ્રગતિ કરી. આ સાથે સમાજને હમેશા મદદરુપ રહેવાની તૈયારી તો ખરીજ. વણકરસમાજ સાથે અન્ય કોઇ પણ સમાજ માટે જરુર પડે તન-મન-ધનથી મદદરુપ બનતા શ્રી ધનજીભાઈ કેશરોલવાલા દર વર્ષે ગરીબ વિધાર્થીઓને ગણવેશ-ચોપડા આપવા; ગામડાના ગરીબ વિસ્તારોમાં મેડિકલ કેમ્પ યોજવા; ભરુચ જીલ્લા વણકરસમાજ ના કાર્યકર્મોમાં ઇનામ-વિતરણ; સમુહલગ્નોમાં મોટી રકમનુ દાન આપવા વગેરે કામોમાં આજે પણ સેવારત છે.